بسم  الله الرحمن الرحيم 
نموذج البيانات 
	اسم الباحث
	أحمد رشاد المدني

	إسم الراوي
	محمد عكيلة

	تاريخ المقابلة
	29 – 3 -2012

	مكان المقابلة
	غزة

	عمر الراوي
	47 عام

	مكان سكن الراوي
	بيت لاهيا

	المهنة الحالية
	عامل

	المدينة الأصلية
	غزة

	المهنة سابقا
	-

	حضور غير الراوي للمقابلة
	لا   

	الحالة الاجتماعية للرواي
	متزوج

	مجال الدراسة ما بعد الثانوية
	-

	هل عايش ما يرويه شخصيا
	نعم

	من أين حصل على المعلومات
	التجربة الشخصية 

	ملاحظات عن الراوي
	                               


شهر رمضان معروف شهر الأكل ... طبعا شهر العبادة ماشي هادا مش مختلفين عليه ... بس بردو سبحان الله معروف شهر الأكل ... كل يوم طبخة شِكل ... وعلى السُفرة أشكال وألوان ... أكل رمضان إلو طعم خاص ... واللمة كمان منيحة برمضان ... يعني كل الحبايب والصحاب والأهل بجتمعو برمضان على الفطور وعلى السحور ... يعني رمضان بِلَملِم العيلة ... هادا إشي معروف ... والطبخات كتير برمضان ... في ناس بِتحب تطبخ أول يوم ملوخية ... في ناس تانية بِقولك لا أزكى إشي الفتة على جاج ... كل ناس إلهم عادات ... إيش إتعَوَدُو ... هادي الشغلة بِتختلف من ناس لناس "
يعني في ناس بُطبخو ملوخية أول يوم خصوصي يعني ؟ 
كل ناس كيف عادتهم ... ممكن تلاقي ناس معروفين إنهم بُطبخو ملوخية وجاج أول يوم ... بس طبعا هادا مش عند كل الناس ... أنا مثلا أختى متجوزة من عيلة غريبة هدولا معروفين أول يوم في رمضان لازم يكونو عاملين فتة على جاج ... يعني معروفة عندهم من قبل رمضان بيوم ولاّ يومين بِروح أبو طاهر وبِشتري خمس ست جاجات والفراشيح ... هدولا معروفين ... عندهم عادة إنو أول يوم يكونو طابخين فتة ... هيك متعودين ... ليش ... الله أعلم ... لكن كل ناس إلهم وضعهم وإلهم عاداتهم ... في بِطبخو ملوخية على جاج ... في أول يوم بِعملو محاشي ... كوسة وبِتنجان وورق عنب ... المحاشي أكلة زاكية مع هالصلصة والرز المبهَر واللحمة الطازة أكلة زاكية ... وكل ناس إيش إتعودت بِتمشِي " 

إنتو إيش بِتعملو أول يوم برمضان أكل ؟ 
( يضحك المبحوث ) هي رمضان عِدُو هلهل ... شهر سبعة ... ربنا يِطَوِل عمرنا نحضر رمضان ... إحنا معروف إنو بنطبخ أكلة دسمة ... فش أكلة محددة إنو تعملها العْيَال خصوصي لأول يوم ... لأ ... بس المهم إنو أكلة دسمة فيها جاج أو لحمة ... ممكن فتة ... ممكن مقلوبة ... ممكن رز مْقَدَر ... المهم أكلة دسمة مع الشوربات واللبن والحمص والأشياء هادي إلي لازم تكون عالسُفرة برمضان ... أصناف مختلفة

 " 

طيب إنتا حكيت إنو الشوربة لازم تكون على السفرة في شهر رمضان ... ليش ؟ 
آه زي ما حكتلك ... هادي كل الناس مش أنا ... لازم الشوربة ... يعني الأدان بأدن من هان بسم الله تمرة تمرتين وعلى صحن الشوربة ... إيش ما يكون الأكل لازم صحن الشوربة ... شوربة برغل أو شوربة خضار أو شوربة بالرز واللحمة أو الكبدة ... المهم شوربة إيش ما يكون نوعها ... هادي الشوربة إلها نكهة في رمضان ... وزي ما حكيت كل أهل غزة لازم يكونو عاملين شوربة ... يعني هي أنا بَروح بَنِعزم عند اصحابي والأهل والحبايب لازم يكونو عاملين شوربة ... بنفعِش سفرة رمضان مَيِكُنِش فيها شوربة ... أنا أكتر إشي بحب شوربة البرغل ويكون فيها كبدة جاج ... أو إشي بَحُطو في تُمي الشوربة ... يعني بِتقدر تقول هادي الشغلة صارت عادة عِنا إحنا أهل غزة " 

إنتا قلت لازم يكون فيه أصناف على الطاولة ... يعني أكتر من طبخة ولا كيف ؟
" في ناس ممكن تعمل أكتر من طبخة  بس هدولا قلال ... أما الأغلب إنو بِكون فيه طبخة رئيسية ... فتة ... ملوخية ... بامية ... كوسة أو محاشي أو ورق عنب ... المهم أكلة هيا الأساسية على الطاولة ... وجنبها لازم يكون زي ما حكيت صحن الشوربة والطراشي والحُمص والسَلَطة ... هادي كلها أصناف على السُفرة ... وسبحان الله بس برمضان ... يعني تعال بعد رمضان لأ ... والله اأنا الشوربة بَشُفهاش إلا في رمضان ... بعدين صحن الحمص لازم يكون عالطاولة ... لو كنا طابخين جاج ... خلص لازم يكون صحن الحمص والطراشي ... بردو الطراشي بِتكتر برمضان ... الفلفل الأصفر والطرشي الأحمر هادا البِتنجان الأحمر وطرشي الخيار ... إنتا يمكن بِتشوف في السوق بَسطات الطراشي كتيرة ورخيصة ... تقول رمضان موسم الطراشي والحمص " 

يعني أفهم من كلامك انو في أكلات مرتبطة بس بشهر رمضان ؟
آه ... في أشياء مرتبطة بشهر رمضان بس ... زي ما حكيت الشوربة إحنا مش متعودين نعملها إلا برمضان ... زي قمر الدين ... زي القطايف ... يعني القطايف بِنعرفهوش إلا برمضان ... يعني محلات القطايف بِتفتح بس برمضان وبعد رمضان خلص فشي قطايف ... القطايف معروف بس برمضان ... وبدك الصحيح يعني أنا مش عارف ليش بالذات القطايف برمضان ... بعد رمضان خلص فشي قطايف ... سبحان الله مش زاكي إلا بشهر رمضان ... في عندك أكلات الناس بتطلبها بشهر رمضان خصوصي ... ممكت تكون موجود في أيام السنة بس مَحَدِش بِقولها وين إنتي " 
طيب على سيرة القطايف ... فعلا الناس بِتحب القطايف بس بشهر رمضان ؟  
" سبحان الله ... بس برمضان ... يعني جيب قطايف محشية جوز ولوز بغير رمضان مستحيل أحُطهَا في تُمي ... بس برمضان يوم يوم بعد الفطور ولا بعد صلاة التراويح لازم نعمل قطايف ... قَلِي أو شوي ... كُلُو زاكي ومنيح ... وإحنا بِنحشيه فستق ... ومرات لبن مع جوز هند ومرات قشطة ومرات عين الجمل ومرات جوز ولوز وفي ناس بِتحشيه فستق حلبي ... أو تمر ... يا عيني عالقطايف لما يكون محشي تمر ... طبعا مع القَطِر ... إشي زاكي ومعروف عِنا في غزة "  
وإيش كمان ؟ 

في عندك التمر ... التمر هادا ولا أزكى منُو في شهر رمضان ... بعدين سُنَة ... الرسول كان يفطر تلت تمرات ... ولليوم الناس بتفطر تلت تمرات قبل الفطور الرسمي ... يعني قبل صحن الشوربة تلت تمرات ... وفي ناس بِقولك لا ... التمر بِجَفِص ... بس هوا سُنة ... وسبحان الله التمر بشهر رمضان إلو طعم خاص والناس كلها بِتشريه خصوصي برمضان ... أنا واحد من الناس بسألِش عن التمر إلا برمضان ... يعني عمري ما اشتريت تمر بوقت غير رمضان ... مَعِنو مفيد ... بس خلص التمر برمضان هيك إتعودنا من زمان ... بعدين في نقطة بدي أحكيها ... هيا زي عادة عند الناس ... إنتا عارف إنو في ناس بِصَلُو المغرب في الجامع ... يعني الأدان بِأدِن بِشربو كاسة مَية وتلت تمرات في الجامع ... فإيش الناس بِتعمل عشان الأجر والثواب ... معروف إلي بدو يعمل خير بِروح بِشتري تمر وبِحُطو في الجامع ... هادي عادة ... مثلا أنا بَعرَف واحد أول يوم برمضان بِشتري 30 كرتونة وفي كل جامع تلت كراتين ... ثواب كبير ... هادا الناس بتفطر فيه الناس في الجامع " 
في كمان مشروبات الناس بتحبها كتير بشهر رمضان ؟

آه ... الخروب ... السُوس ... العصاير ... هادا إشي لازم ... يعني إحنا كل يوم ... كل فطور ... لازم يكون في صِنية على جنب فيها عصاير ... الخروب ... والسُوس ... والكركديه ... خصوصي الخروب ... الخروب بتقدر تقول إنو هوا مشروب رمضان المُفضل عند كتر من الناس ... يعني يوم يوم الناس بتشرب خروب ... في ناس بِعملوه عندهم في الدار وفي اليوم عندك قَلَنات جاهز بس إنتا عليك تخلط المَيَه فيه ... وفي بِشتروه من السوق جاهز ... يعني إنتا روح عالسوق بتلاقي في بَسطات خصوصي للخورب والناس عليهم طوابير ... ونفس الحكي ... أنا والله ما بَشرب الخروب إلا في رمضان "
والسوس كمان معروف برمضان ؟ 
السوس مش كل الناس بِتحبو ... دير بالك السوس مفيد كتير ... وموجود في السوق طول السَنَة ... بس مَحَدِش بِسأل عنو إلا برمضان ... مستحيل تشوف ناس بِشربو السوس في غير رمضان ... سبحان الله مَلهُوش طعم إلا برمضان ... يعني إنتا روح إسأل محل العْطَارَة إلي ببيع هادي الأشياء ... إسألو في حد بِشتري السوس في الوقت العادي ... أنا متأكد إنو حَيِقولك لا ... لكن بشهر رمضان بِصير عليه طلب " 
إيش فيه كمان عصاير على السُفرة  ؟ 
زي ما حكتلك ... الخروب والسوس والعصير الطبيعي كمان ... يعني لمناضة ... إلي هوا سكر ولمون ... عَهَوا الفواكه الموجود في السوق ... البرتقان موجود الناس بتعصر برتقان ... القرفوت موجود الناس بتعصُر قرفوت ... التوت موجود الناس بتعصر توت ... طيب أنا بعرف ناس بموسم التوت بِخزنوه في الفريزر خصوصي لشهر رمضان ... أنا السنة هادي خَزَنِت توت في الفريزر لشهر رمضان ... الجوافة إذا كانت موجودة بُعصروها الناس عصير وفيه ناس إذا عارفين موسمها بِكُنِش برمضان بِخزنوها في الفريزر ... سبحان الله الإشي لما يكون مش موجود في البلد يعني مش موسِمُو وإنتا يكون عندك مخزون في الفريزر وتعمل منو ... طعمو بِكُون محترم ... خصوصي برمضان ... بِيجي عندك أخوك بِفطر بلاقي هالتوت عصير ... من وين هالتوت !!!! صُب صُب خلي الواحد يِبل ريقو "
يعني بِنقدر نقول إنو تخزين الأشياء هادي صار عادة عند بعض الناس ... وهما بِخزوه لرمضاتن  خصوصي ؟  
بعض الناس عندهم هادا الإشي عادة ... معروف هلقيت موسم التوت مثلا ... الكيلو إنتا عارف بتلاتة شيكل ... الواحد بِشتري  من السوق عشرة كيلو ... عشرين كيلو ... وبِنَضفهم وبِقْطَع القًُمعة وفي ظروف نايلون بالفريزر لشهر رمضان ... عشان يعملو عصير برمضان ... في ناس كتير بتعمل هيك .. لإنو هادي العصاير الطبيعة أحسن من العصاير التانية الكولا وغيرو ... هو فيه بعد الطبيعي ... هادي العصاير بْتِسوَا تُقُلها دهب برمضان ... بِتْبِل ريق الواحد ... بعدين الواحد عَزَم ناس ... عَزم صحابو ... بِشوف حالو ... لما يكون حاطط عالسُفرة أشكال وألوان وعصاير طبيعية ... بِشوف حالو ... بِبَيِض وجهو " 
إنتا حكيت إنو كل ناس إلهم عادة في وقت الفطور ... فيه بِفطرو في الدار وفيه بِفطرو إشي خفيف وبِروحو عالجامع وفيه بعد التراويح ؟ 
" كل واحد على هوا إيش إتعَوَد ... في ناس بأدان الأدان عالسريع أول إشي المَيَه والأكل ... بِكون الواحد مْسَخسِخ من الجوع ... بِفطرو وبعدها بِصَلُو صلاة المغرب في الدار ... عادي يعني ...  وفي ناس بِصَلو المغرب في الجامع ... بِفطرو على كاسة مَيَه مع تلت تمرات في هالجامع وبعد الصلاة بِرَوحُو وبِفطرو وبِنبِسطُو ... وأهل الدار بِكونو أفطرو زيهم إشي خفيف وبِستنو الأبو مثلا يرجع من الجامع ... لإنو مش معقولة ياكلو ... عيب ... لازم يكون في إحترام حتى عالأكل ... مثلا الأبو بدو يِروح يِصلي في الجامع كل العِيلة بدها تِستَناه ... بِفطرو تمر وبَصلو المغرب إلا هو الأبو بِكون وِصِل الدار ... وبِفطرو مع بعض ... الجَمعَة حلوة ... وأكل رمضان بِدو لَمَة ... وفي ناس بِفطرو فطور خفيف ... ليش ؟ عشان الواحد يضلو خفيف لإنو إنتا عارف صلاة التراويح ... الواحد إذا أكل كتير والله ما بِقدر يِصَلِي زي الخلق ... عشان هيك في ناس بِفطرو فطور خفيف وبعد صلاة التراويح بياكلو وبِدِبُو بطنهم ... يعني كل واحد على هوا إيش إتعود "  
طيب نيجي للأسواق بشهر رمضان ... أنا بشوف في أكلات خصوصي برمضان المحلات بتكون عارضاها على الأبواب كيف بِكون السوق برمضان ؟  
أه ... لإنو رمضان إلو أكلات خصوصي فالسوق بتغير أربعة وعشرين درجة عن الأيام العادية ... أول إشي الطراشي ... الطراشي بِصير عليها طلب برمضان ... يعني السوق بتلاقي فيه عشرين بسطة طراشي... مخلل ... لِفت ... مخلل خيار ... فلفل أصفر ... طرشي بِتنجان هادا من الأحمر ... وسبحان الله الناس بترغب للطراشي برمضان ... كل يوم عالسُفرة لازم يكون فيه طراشي ... في عندك القطايف ... روح عالسوق ولا خمسين محل قطايف ... برمضان بس ... في عند محلات خصوصي للاجبان ... الجبنة بصير عليها طلب برمضان ... بتلاقي صاحب المحل عارض بضاعة رمضان بِسموها ... يعني ممكن يِضُب بضاعة يعرض بضاعة تانية ... بضاعة رمضان ... المكسرات وجوز الهند والسوس والخروب وقلان العصير والأجبان والحلاوة وقمر الدين والكعك ... الجاج كمان بصير عليه طلب واللحمة لإنو بتكتر العزايم عند الناس ... كل الناس بِعزمو بعض ... بعدين عندك التمر ... التمر في السوق أشكال وألوان ... والبوظة ... هادي البوظة إلي في العُلَب ... يعني السوق بِكون فيه حركة وبضاعة كتير وخير الله " 
طيب بشهر رمضان بِقولو عين البنآدم فارغة وإنتا حكيت الواحد برمضان بتكون عينو فارغة ... كيف يعني ؟

آه عين الواحد برمضان فارغة ... إحنا عِنا عادة لازم كل يوم بعد صلاة العصر نِنزل عالسوق ... زي ما حكيت حركة السوق بشهر رمضان حركة كويسة ومنيحة ... هلقيت الواحد بِكون صايم ... وفي السوق أشكال وألوان ... زي ما حكتلك خضرة وفواكه وحلويات ولحوم وإيش ما بِدك موجود ... عشان الواحد صايم بِكون نفسو ياكل كل الأكل هادا ... بِشوف التفاح بتيجي نفسو عالتفاح وبِشتري تفاح ... كيلو اتنين كيلو ... طيب بِشُوف البوظة بصير بدو بوظة وبِشتري ... بِشم ريحة الكباب بِشتري كباب حتى لو طابخين في الدار ... بِشتري إشي قليل بِقُلك بدي أقضي نفسي ... يعني إلو خاطر يشتري كل السوق ... طيب عند الفطور الله أكبر الله أكبر والأكل هادا قدامو بِمِدِش إيدو ... يعني كل إلي شراه عالفاضي ... عشان هيك نَفْس الواحد فارغة وعينو فارغة بدو كل إشي ولما ييجي ياكل بياكلش إشي " 

إيش أكتر أكلة بتحب تاكلها برمضان ؟  
والله كل الأكل خير ونعمة من الله ... بس إنتا عارف برمضان في أكلات زاكية سبحان الله ... وكمان في نقطة مهمة الواحد لازم ياكل أكلات بِتْعَطِشش ... مصيبة لو أكل أكلة فيها بهارات كتيرة ... البهارات بتخلي الواحد عطشان ... بِمُوت من العطش ... عشان هيك الأكل لازم يكون بِعَطِشش ... وإنتا سألتني إيش بحب آكل بشهر رمضان ... والله أنا بالنسبة إلي بحب أكلة المفتول على جاج ... هادي أكلة منيحة وزاكية وشعبية وإلها إحترامها ... وكل الأكل نعمة ومنيح " 

إنتو طول شهر رمضان بتاكلو أكل دِسم ولا كيف ؟ 
 " شوف لإنو الفطور سبحان الله جمعة ولَمَة فَبِكون الأكل دِسم ... يعني يوم مفتول ويوم فتة ويوم مقلوبة وفي أيام فيها طبايخ عادية ... مثلا بازيلا مع رز مع لحمة ... بامية ... محاشي ... المحاشي أكلة زاكية كتير ... محشي الكوسة ومحشي البِتنجان وورق العِنب ... يعني من هالموجود ... والله كُلُو نعمة من عند الله " 
إنتا قلت الفطور لَمة وجمعة ؟ كيف 

" آه ... لإنو الكل صايم ووقت الفطور وقت واحد ... فالكل عند أدان المغرب بِكونو قاعدين على السُفرة ولما نسمع المدفع بناكل ... فَهيا جمعة حلوة ... الكل بِكون موجود ... الأبو والإم والولاد وبِفطرو مع بعض وبِنبِسطو وبياكلو وبعدها كاسة شاي وبعدها القطايف وبعدها الرجال بِرُوحو على الجامع لصلاة التراويح ... واليوم حتى النسوان بِرُوحو عالجوامع ... والله جو رمضان حلو ومنيح ... الجمعات الحلوة والعزايم والفطور مع بعض ... إلو طعم خاص ... يعني إحنا مش كل يوم بنجتمع زي جمعات رمضان وعزايم رمضان " 
نييجي لموضوع الزيارات وصلة الرحم بعد صلاة التراويح .. معروف الزيارات بعد صلاة التروايح ... إنتا كيف بتستقبل ضيوفك ؟ 
(  يضحك المبحوث ) شوف ... الواحد بِكون مش قادر يتفس من الأكل ... بِكون عالفطور دَب المعدة ... وإنتا زي ما حكيت الواحد بِروح يزور أخو أختو صاحبو نسايبو بعد التراويح فطبعا هُما بِدهم يقدمو الضيافة ... كاسة شاي ... عصير ... قطايف ... بس الواحد بِكون مفزور من الأكل ... إيش بِقول ... إحنا مش جايين ناكل ... والله مسطولين سطل ... بدنا نشوفكم وخلص ... بس إنتا عارف هادا الكلام بُزبُطش عند الناس إلي إنتا رايح عندهم ... بِقدمو قطايف ... عصير ... يعني المهم إشي خفيف ... لإنو رمضان فش فيه عَشَا ... الواحد بكون مفطر وماكل خير الله ... وأنا نفس الإشي ... لما ييجي عندي ضيوف بَتَقِلِش عليهم ... الجماعة بِكونو مفطرين وشبعانيين "  
طيب خلينا نحكي على السحور شوية ؟ 

" السحور هادا بردو إشي خاص في شهر رمضان ... النبي إيش قال ... تسحرو فإن في السحور بركة ... وطبعا عند المسحراتي ... هادا إلي بِصَحِي الناس عالسحور ... اليوم في عادة جديدة عِنا هان في غزة ... غير المسحراتي إلي من الساعة تنتين الصبح عالطبلة ... إصحى يا نايم ... وحد الدايم ... رمضان كريم ... غير الطبل فيه بِجيبو سيارات وبِحُطو سماعات وبصير ينادي على كل عيلة بإسمها بالمقرفون ... يا دار فلان وقت السحور ... تسحرو وفي السحور بركة ... يا دار فلان قومو تسحرو ... هادي عادة جديدة عِنا "

في ناس بِقولو إنو المسحراتي اليوم مش موجود ؟ 

هوا مش زي زمان ... بس موجود ... في ناس خصوصي كل رمضان بِجهز الطبلة وبِطلع لله عشان الناس تصحى تتسحر ... يعدين بدو يحافظ على هالعادة الكويسة ... يعني المسحراتي زي أكنو مسئول إنو يِصحي كل الناس ... بس اليوم دورو رمزي ... يعني اليوم في تطور ومنبهات وجوالات ... بس بِشتغل هيك ... زي عادة " 

طيب نيجي لموضوع العزايم برمضان ليش العزايم بِتكتر بشهر رمضان ؟ 
هادا شهر الخير ... الواحد لازم يِعزم الحبايب ... بناتو وأولاده واخوانه وحتى صحابو ... في ناس بِتعزم أصحابها ... هادي العزايم بَرَكة في المال والصحة ... بعدين رمضان هادا شهر الخير ... إلي بِعمَلِش خير بغير رمضان بصير يعمل خير برمضان ... فهادي الشغلة الناس وأنا من الناس بتتبارك فيها ... اللُقم بتطرد النُقم ... هادا متل ... يعني بدك تبعد عن حالك الشر والحسد والأشياء العاطلة طعمي الناس ... هادا في الأيام العادية إحنا بِنحكي هيك ... فما بالك برمضان ... يعني الواحد بتبارك بهادي العزايم وبِنبسِط بجمعة حبايبو عندو الدار ... والعلاقات بتكون كويسة ومنيحة بين بعض ... أنا لما أعزم صاحبي أو أخويا وأخويا يعزمني هادا إحترام ... يعني أنا بَحْتِرِم أخويا أو صحابي وهوا كمان بِحترمني ... يعني الواحد بِنبسِط وبياكل وبنقعد بعد الفطور وبعدها بِنرُوح عصلاة التراويح ... بعدين الخوات ( الأخوات ) بِفرحو ... هدولا صلة رحمي ... لازم أجيبهم عندي عالدار ياكلو من أزكى الأكل " 

إنتا مين بِتعِزم برمضان بالزبط ؟  
أول إشي خواتي ... إحنا طول عمرنا بِنسمع الأم ورضاها والأخت ودُعاها ... إنتا هلقيت لما تجيب أختك وتعزمها برمضان ولاّ بغير رمضان وتفرح وتِنبسط وتشوف حالها قدام أهل جوزها إنو أهلي بِعزِموني وتدعيلك دعوة خير ... أي والله هالدعوة بالدنيا كلها ... الأخت ودُعَاها ... فأنا معروف كل رمضان بَجمع خواتي كلهم عندي هما وجيزانهم وولادهم وبعمل أكلة محترمة ... من الأكلات إلي بِتبَيض الوجه ... فتة على جاج ... مقلوبة ... مناسف ... سمك ... والحمد لله بِيجو وبياكلو وبِنْبِسطو والله يديمها من نعمة ... أنا هادي عزومة خواتي بركة ... والله بِتجِيب الرزق ... صح بَحُط 500 شيكل بأقل عزومة بس والله بركة ... الله بُرزق بعدها ... الواحد مَيِعملِش حساب للمصاري "

طيب إنتا حكيت تشوف حالها قدام أهل جوزها ... كيف يعني ؟ 
آآه ... الوحدة لما أهلها يِعزِموها بتشوف حالها قُدام أهل جوزها ... قدام سَلَفاتها ... إنو يعني أهلي بِعزِموني ... وأخويا عامل خصوصي عشاني اليوم سمك ولاّ جاج محمر ... بِتتفاخر الأخت ... بتكون مبسوطة ... بِتيجي تاكل هيا وجوزها وولادها ... طيب أنا بَسمع مرات السَلَفات بِغايظو بعض ... روحي شوفي حالك ... أهلك من سائلين عليكي ... ما صدقو يِخْلَصُو منك ... أنا اليوم معزومة ... بتلاقي المَرَة بتحكيها هيك باستفزاز ... أنا اليوم معزومة ( يقولها المبحوث بشكل يعبر عن إغاظة )  هادا كُلُو بِصير ... لإنو الأهل إلي بِعزِموش بِنتهم يعني مش عاملين قيمة إلها ... وإنتا عارف السَلَفات عقولهم صغيرة ... الوحدة منهم بدها شغلة تغيظ التانية ... بتلاقيها يوم العزومة شايفة حالها وبِتلَمِح وبترمي كلام أشكال وألوان ... وأنا اليوم معزومة ... وأخويا عامل سمك ولا عازمني على جاج ... ودير بالك هادا الإشي غلط ... بس نسوان عقولهم صغيرة " 
طيب إنتا حكيت كمان الواحد مَيِعملِش حساب للمصاري ... يعني في ناس بعزِموش بُخُل ؟ 
شوف في ناس بخيلة ... إيدها ماسكة ... ممكن يكون وضعو منيح وراتبو كويس ومعو مصاري بس بِقولك إيش بدي بالعزايم ... مش عارف إنو العزايم بركة والواحد لازم يتبارك فيها ... بخيل ... لو بِدو يفكر إنو يعزم إختو مثلا ... بصير يحسبها بالورقة والقلم ... أختي مع أولادها 5 تنفار وجوزها صارو ستة وأنا والمَرَة والولاد بصير المجموع 10 هدولا بِدهم 6 جاجات ... كيلو الجاج 12 شيكل ... هيك بِحسبها ... بتطلع معاه في الآخر 150 شيكل ... بِقولك لا ... ال 150 شيكل بآكل فيها لحالي ... بتجيب اغراض الدار للشهر كُلُو ... يعني بُخُل مش طبيعي ... زي ما حكيت هادا مش عارف إيش بركة العزومة ... إطعم الناس الله بِطْعَمَك " 
طيب إلي مش مقتدر يِعزم بِكون عاطل يعني ؟ 
لأ أنا مَحَكِتِش زي هيك ... أنا بقول في ناس معها مصاري بس بخيلة ... أما إلي معهوش معذور ... في ناس الله أعلم بحالها ... مش قادرة تطعم ولادها عشان تعِزم ... وإحنا لازم تعذر هدولا الناس ... يعني أنا بعرف خوات بحردو وبِكلموش أهاليهم ... ليش ؟ قال بِعزمنيش برمضان ... هي سَلَفاتي كل إخواتها بِعزِموها ... إنتو عاطلين ... الله يرحم أيام أبويا وإمي ... طيب ممكن يكون أخوكي مش قادر يعزمك ... فشي مصاري ... فهان إحنا لازم نتحمل بعض ... وكل واحد على قد إلحافو بِمِد رجليه ... لازم الأخت تفهم وضع أخوها ... الله يعين الناس كل واحد على إلي عندو " 
حكيت إنو الأخت ممكن تحكي الله يرحم أيام إمي وأبويا ... كيف يعني ؟
سبحان الله دايما لما الإم تكون موجودة والأبو يكون موجود بِكون فيه كبير في الدار ... الإم ولاّ الأبو سبحان الله بِجَمعُو الولاد والبنات ... لكن لما يموت الأبو والإم كل واحد بصير نفسي نفسي ... بتخرب العلاقات ... يمكن الأخو بصير يكره يشوف أخوه ... ولا حد بِسأل عالتاني ... بكون واحد عامل شوي وريحة الجاج طالعة وأخوه التاني في الدار فوق ولا تحت شامم الريحة وزي السلام عليكم عندو عادي ... شم ولاَّ ما شم ... بياكل هُوَا وولادو ومرتو وطز في الباقي ... نفسي نفسي ... وهادا الكلام مش عند الكل ... بس موجود ... بس سبحان الله لما تكون الإم في الدار والأبو في الدار الكل بِتْلَملَم على أكلة وحدة وسُفرة وحدة والجَمْعَات والأكل الزاكي والقعدات الحلوة ... سبحان الله الإم بِتلَملِم أولادها ... بتعزم بناتها ... بتكون حريصة على بِنتها وبِتعزمها برمضان وغير رمضان ... لكن لما تموت الإم خلص ... في ناس بِمشو على وصية إمهم إنهم يديرو بالهم على خواتهم ويِعِزوهم ويِعزِمُوهم برمضان وغير رمضان وفي ناس النسوان بتعلب بِمخهم ... ليش تعزِم أختك أي هو معنا مصاري ... بصيرو فُقرا ... وتاني يوم بتلاقيه عازم نَسايبو ... أهل مرتو ... لأهل مرتو بصير معو مصاري لكن لخواتو بصير فقير ... هدول النسوان حرباية "

إيش بِتفَضل أكل لما تعزم خواتك ؟ 
" أكلة منيحة ... أكلة دسمة ... معروفة الأكلات ... فتة ... رز ... جاج ... شوي ... سمك ... منسف ... المهم أكلة إلها قيمة ... ييجو ياكلو ويفرحو وينبِسطو " 

كيف بتقعدو على الطعام ؟ 
عشان العدد كبير الرجال بِقعدو مع بعض ... والنسوان مع بعض والصغار عندهم ... إشي عالأرض وإشي عالطاولة وبناكل " 
